Annie Skau Berntsen
Store norske leksikon,Religion og filosofi,Religioner og livssyn,Kristendom,Kristen misjonsvirksomhet
Annie Skau Berntsen var en norsk sykepleier og misjonær som virket i Kina og Hongkong hele sitt voksne liv.
Fra 1938 til 1951 arbeidet Annie Skau Berntsen i Nord-Kina. På grunn av den japanske invasjonen i Kina måtte hun flykte til Fransk Indo-Kina og hadde i 1945–1946 et opphold i Norge. Etter dette returnerte hun til Kina. Under den kinesiske borgerkrigen ble hun fengslet både i 1949 og 1950. I 1951 måtte hun og andre misjonærer forlate Kina. Hun oppholdt seg i Norge til hun returnerte til Hongkong i mars 1953 og startet da arbeid med flyktninger. Hun startet blant annet tuberkulosesanatoriet Håpets Havn, som hun ledet til 1978.Annie Skau Berntsen arbeidet innen en misjonsbevegelse som var dominert av menn, og der kvinner lenge ikke hadde stemmerett. Til tross for dette ble hun en leder både i arbeidet i Hongkong og for å skaffe penger til misjonen og dens humanitære arbeid. Hun var en fremragende formidler både i tekst og tale.Annie Skau Berntsen ble utnevnt til ridder av 1. klasse av St. Olavs Orden i 1963, og hun var innehaver av Florence Nightingale-medaljen og den britiske Imperieorden. Hun er søster av Bjørn Skau.En rekke gjenstander og arkiver etter Annie Skau Berntsen finnes oppbevart på Ansgar-skolen. Les mer i Store norske leksikon Annie Skau Berntsen i Norsk biografisk leksikon kristen misjonsvirksomhet Litteratur Berntsen, Annie Skau (2016). Håpets engel. Oslo: Prokla-Media Berntsen, Annie Skau (1988). Min fars datter: fra ørkenslette til kildevang: dagboksnotater fra et liv blant kinesere. Oslo: Ansgar Breistein, I.F. (2015). Leadership and funding in faith missionwork. The case of Annie Skau. Nordic Journal of Religion and Society.  Drangsholt, Inger Anna (2017). Annie Skau: angel of hope. Forsand: Aks forlag Gleason, Gene (1985). Søster Annie – dette er mitt liv.  Møller, Arvid (1993). Søster Annie – hjemme i himmelen. Oslo: Lunde Møller, Arvid (1977). Annie Skau. Oslo: Luther Prøis, Arne (1995). Vekkelsens budbringere. Oslo: Lunde Skeie, Karina Hestad (2015, mai). Gender, Mission and Work: The complex relationship between formal rights and missionary agency in the Norwegian Lutheran China Mission Association. Scandinavian Journal of History.  Syltevik, Marie (1992). I Guds tjeneste: illustrert reiseskildring og dagboksnotater fra Kina 1919 – 1952. Oslo: Ansgar